Jasenov (okres Humenné)

Jasenov je obec na Slovensku v okrese Humenné.

 Dejiny 
Dejiny obce sa datujú už od roku 1317, keď sa vyvinula z podhradia hradu Jasenov, ktorý pravdepodobne postavili Pethéniovci.

Existencia hradu sa stala známejšou,keď sa jeho vlastníkmi stali Drugethovci (1330). Patril im do 17. storočia. Na hrade sa razili falošné mince. Pôvodný malý hrad so štvorcovou vežou rozšírili vonkajším renesančným opevnením hradného areálu s delovými baštami a systémom ochranných chodieb. V roku 1644 ho obsadili a spustošili vojská Juraja Rákociho. Spoločne z hradom Brekov strážil tento hrad bezpečnosť pocestných na strategicky dôležitej uhorsko-poľskej ceste. V obci sa nachádza pôvodne renesančný rímskokatolícky kostol sv. Martina z roku 1600. Podľa zachovaných písomných prameňov patrí Jasenov k najstarším obciam okresu Humenné.

Do 90-tych rokov súčasť mesta Humenné.

 Kultúra a zaujímavosti 
 Pamiatky 
 Hrad Jasenov, zrúcanina stredovekého hradu, ktorý vznikol pravdepodobne v druhej polovici 13. storočia, po Mongolskom vpáde. Listinne je prvýkrát doložený v roku 1328 v podobe castrum Jazenew. Jeho úlohou bolo strážiť prístupovú cestu z južných oblastí Uhorska smerom na horný Zemplín. Postavili ho buď Ráškaiovci alebo rodina Gutkeled. Pred rokom 1317 patril Petrovi Petényimu. Následne, po porážke tzv. Zemplínskeho povstania bol kráľom darovaný Filipovi Drugethovi. Drugethovci ho vlastnili až do roku 1644. Jadro hradu tvorí hradba na pôdoryse trojuholníka so štvorcovou vežou a vstupnou bránou. Na prelome 15. a 16. storočia bol rozšírený o nový obranný prstenec s dvoma delovými baštami. Drugetovci vymreli po meči v roku 1691. Na začiatku 17. storočia Drugethovci vybudovali moderné hviezdicové opevnenie. Napriek tomu bol dobitý a vyplienený vojskom Juraja Rákociho. V 18. storočí hrad vlastnili Čákiovci, v 19. storočí Andrášiovci. Gejza Andráši sa pred prvou svetovou vojnou snažili o jeho obnovu. Obnova prebieha od roku 2011. 

 Rímskokatolícky Kostol sv. Martina, jednoloďová pôvodne renesančná  stavba s polygonálnym ukončením presbytéria a predstavanou vežou, zo 17. storočia. Barokovo bol prestavaný v roku 1756 a 1766. Obnovou prešiel v roku 1884, 1923 a 1991. V rokoch 1991 – 1993 bol rozšírený o prístavbu. V roku 2008 bola obnovená veža. Interiér je zaklenutý pruskými klenbami, presbytérium valenou klenbou.  V interiéri sa nachádza neogotický hlavný oltár zo staršieho kostola z konca 19. storočia. Jednomanuálový organ od firmy Rieger pochádza z roku 1913. Fasády sú hladké s polkruhovo ukončenými oknami. Veža je lemovaná pozdĺžnymi lizénami a ukončená ihlancovou helmicou. Nachádza sa tu barokový zvon z 18. storočia. Kostol je ohradený obranným múrom zo 17. storočia.

 Urbanizmus 
Jasenov je potočná radová dedina s dominantou v podobe hradu a centrom pri kostole. Murovaná zástavba domov pochádza z druhej polovice 20. storočia.

 Turistika 
V neďalekej prírodnej rezervácii Humenský Sokol sa nachádza jaskyňa Dupna, ktorá slúžila počas vojny na ustajnenie dobytka z obce.

Z konečnej MHD (Točňa) je turistický chodník na hrad Jasenov. Z jeho hrebeňa po ďalšom označenom turistickom chodníku je možnosť túry na vrch Krivošťanka, prípadne do obce Chlmec, Porúbka ale aj na hrad Vinné a jazero Vinné, o kus ďalej je Zemplínska Šírava. Z vrchu Červená skala () v rezervácii Humenský Sokol okrem iného je možné vidieť aj vrch Vihorlat a scenériu pohoria. V tejto prírodnej rezervácii s ojedinelými druhmi fauny a flóry sa nachádza aj dostupný a schodný náučný chodník. Vďaka uvedeným lokalitám je obec turisticky atraktívna.

 Kultúra 
Vyše 10 rokov pôsobí v oblasti folklóru dedinská skupina Dupna z ráznymi zvykoslovnými pásmami.

Každoročne koncom mesiaca august poriada Obecný úrad Sotácky folklórny festival.

 Občianska vybavenosť 
Obec sa v roku 1990 odčlenila od mesta Humenné. V obci je Materská škôlka, Kultúrny dom, nový Dom smútku. Obec má kompletné inžinierske siete vrátane kanalizácie.

 Šport 
V oblasti športu v obci pôsobí úspešne futbalový oddiel TJ Jasenov (muži) v V.lige a dorastu v V.lige, taktiež aj stolnotenisový oddiel.

 Referencie 

 Iné projekty 

 Externé odkazy 



Kategória:Obce okresu Humenné